חבורה כב' - נדה לט. (ימי הנדה והזיבה)
קתני במתני' (לח:) "כל אחד עשר יום בחזקת טהרה" והכוונה הוא לי"א יום שבין נדה לנדה וכדפרש"י. וע' בגמ' דנשנו ד' פירושים בביאור האי דינא דמתני': לרב יהודה ר"ל שאינה צריכה בדיקה, לרב חסדא ר"ל דאליבא דר"מ דס"ל דאשה שאין לה וסת אסורה לשמש אפ"ה מותרת היא לשמש בימי זיבתה כיון דהיא בחזקת טהרה, לרבא כוונת המשנה לחדש דאם ראתה דם בימים אלו דיה שעתה, ולרב הונא ב"ח אמר שמואל מתני' בא לומר שאינה קובעת וסת בתוך ימי זיבתה.

[אגב, המהר"ם העיר דלכאורה רק לפי רב יהודה דמתני' בא לחדש דין לענין בדיקה א"ש סיפא דמתני' "אבל ימי הזב וזבה ושומרת יום כנגד יום הרי אלו בחזקת טומאה", דר"ל שהן בחזקת טומאה לענין שצריכים בדיקה בימים אלו (וכמו שפי' הרמב"ם בפיהמ"ש באמת), אבל לשאר התי' צריך ביאור דהלא סיפא דמתני' אינו המשך מהרישא. וע' חכמ"ב שביאר דכו"ע ס"ל כרב יהודה רק דפירשו דמתני' בא לחדש עוד דין, והיינו משום דקשיא להו מאי דקתני במתני' "ישבה לה ולא בדקה" במאי איירי, דבהמשך מתני' קתני שגגה נאנסה והזידה וא"כ ישבה לה לאתויי מאי, וע"כ דיתור זו בא להורות דבבא אחרינא היא וכדפרש"י ובא לחדש דרק אלו הנשים צריכות בדיקה אבל בי"א ימי זיבה א"צ בדיקה, וא"כ לכו"ע סיפא דמתני' "אבל ימי הזב והזבה וכו'" דאיירי לענין החיוב בדיקה הוא המשך מהרישא].
והנה להאי תירוצא דרב הונא בר חייא דאין אשה קובעת וסת בתוך ימי זיבתה, לכאורה צ"ב טובא על שיטת הרמב"ם. דהנה ידוע שנחלקו הרמב"ם ושאר ראשונים לענין מנין ימי הנדה והזיבה, דע' ברמב"ם (איסו"ב ו', ו') שכ' "כל ימי האשה מיום שיקבע לה וסת עד שתמות או עד שיעקר הוסת ליום אחר, תספור לעולם שבעה מתחלת יום הוסת ואחריהן אחד עשר, שבעה ואחריהן אחד עשר. ותזהר במנין כדי שתדע בעת שתראה דם אם בימי נדה ראת או בימי זבה. שכל ימיה של אשה כך הן שבעה ימי נדה ואחד עשר ימי זיבה אא"כ הפסיקה הלידה כמו שיתבאר". 
אבל הרמב"ן (נד.) האריך להוכיח דלא כהרמב"ם וע"ש דפליג עליה בתרתי: חדא, דלעולם אינה מתחלת ימי הנדה (השניים) עד אחרי שגמרה ימי הזיבה. ולמשל, אם ראתה ג' ימים בימי זיבה נעשית זבה גדולה וצריכה ז' נקיים, ואפי' אם ראתה דם בתוך הז' נקיים וסתרה וחזרה למנותן וסתרה (ואפי' שפעה דם ק' יום) אינה אלא זבה שסותרת ורק אחר שתשלים ז' נקיים ותראה עוד פעם תחזור לתחילת ימי נדה. ועוד, שאין זיבה אלא בי"א יום הסמוכין לשבעה שראתה בהן נדות, דהיינו אם עבר י"א ימי זיבה ולא ראתה בהן וכן לא ראתה בז' ימים שאח"כ הראוים לנדה, וראתה אח"כ ביום כ"ז אין יום זה נחשב כראייה בתוך ימי זיבה אלא הרי זו תחלת נדה. וע"ש ברמב"ן שסיים ותזהר במנין זה שכבר טעה בו מגדולי המחברים. וכשיטת הרמב"ן כן פרש"י (ערכין ח. ד"ה פתח) ורבינו יונה (ברכות כא: בדפי הרי"ף ד"ה בנות).
והקשו הראשונים על הרמב"ם דאיך אפשר לומר דעונה בינונית ל' יום, והיינו דסתם נשים רואין לסוף שלשים יום, הלא לשיטתו יום ל' הוא בתוך המנין של ימי זיבה ובסוגיין (לט.) אמרי' דכל י"א יום האשה בחזקת טהרה שאינה יכולה לקבוע וסת בימים אלו. ועו"ק, דע' במהרש"א ומהר"ם בסוגיין שהוכיחו דלא כהרמב"ם מהא דאיתא (ע"ב) "נדה ופתחה מעשרין וז' מנינן" והיינו דאפי' לרב פפא מונין חשבון הוסתות מכ"ז אע"פ שהוא יום הראוי לזיבה מראיית הוסת, וע"כ דאין נקראין ימי זיבה אלא אחר שהיה לה ז' ימי נדה, וכל זמן שלא ראתה בז' ימי הנדה אז מתי שתראה ואפי' לאחר כמה ימים תחלת נדה היא, ובאמת כבר קדמם הרמב"ן הנ"ל (נד.) בראיה זו. 
אבל ע"ש במהרש"א ומהר"ם דגם לשיטת רש"י ודעימיה צב"ק, דהלא איתא "הייתה למודה להיות רואה יום ט"ו ושינתה ליום כ' זה וזה אסורין לשמש", וביאר רב יהודה אמר שמואל דר"ל ט"ו לטבילתה שהן כ"ב לראיתה דבימי נדתה קאי לה, אבל ט"ו לראיתה דבימי זיבתה קאי לא קבעה. וצ"ב דהלא לרש"י אה"נ דהראיה הראשונה דט"ו הייתה בימי זיבה, אבל לאחר ג' ימים (ביום י"ח) גמרה ימי זיבתה, וכיון שלא ראתה עוד פעם עד יום ט"ו (דהיינו ביום כ"ט לראייתה הראשונה) א"כ עכשו מתחלת ימי נדה, ונמצא דהראייה השניה לא הייתה בימי זיבה. וע"ש במהרש"א שכתב דאה"נ דמה דאיתא דט"ו בימי זיבתה קאי היינו משום הראיה הראשונה והשלישית, אבל ע"ש במהר"ם שכתב דאיירי בראתה עוד כמה פעמים בט"ו וממילא בפעם הראשון והשלישי והחמישי כבר קבעה וסת בימי זיבתה.

[אגב, ע' במי נדה שהעיר דאמאי לא אוקמא הא דהייתה למודה לראות בט"ו דאיירי בימי החודש ותו ליכא להקשות דהוי בימי זיבה, וראיתי בשם חכ"א שר"ל דמכאן ראיה להרמב"ן דליכא וסת לימי החדש וא"כ ע"כ איירי בהפלגה. אבל צב"ק אמאי לא הביא הרמב"ן גמ' מפורשת זו כראיה לדבריו. ואולי י"ל דבפשטות הלשון משמע דאיירי בהפלגות, דבעמוד ב'  איתא ריש ירחא וכ"ה בירחא, וכן לקמן (סד.) איתא להדיא ראתה בט"ו לחדש זה וכו' משא"כ בסוגיין דלא הזכירו החדש כלל. והגם דלקמן (שם) איתא הייתה למודה לראות יום עשרים ושינתה ליום שלשים, והתם ע"כ איירי ביום החודש (חוץ מכפי שפי' הרמב"ן) אולי י"ל דשאנ"ה דמוכרחים לפרשו בימי החדש, ועיין]. 

והנה בדעת הרמב"ם ע' בחוו"ד (קפג', א') שביאר ע"פ מש"כ הרמב"ם במק"א (איסו"ב ח', ט') "אשה קובעת וסת בימי נדותה שאין רואה בהן" והיינו דאיתא בגמ' (יא.) דאשה קובעת וסת בימי נדותה ממעיין סתום וכתבו הראב"ד ורמב"ן דה"ה דקובעת וסת בימי זיבתה ממעיין סתום, וכ' הנו"כ בדעת הרמב"ם דפי' מעיין סתום ר"ל הימים שאינה רואה בהן בפועל ואינן אלא ימי נדה וזיבה בחשבון, וממילא א"ש הא דסתם נשים רואין לל' יום, דעל אף שהם ימי זיבה אפ"ה קובעת בהן וסת כיון שאינן ימי זיבה אלא לפי חשבון. וע"ש עוד שכתב לדייק מלשון הרמב"ם שכתב דהספירה של ז' וי"א שחוזר חלילה הוא "מיום שיקבע לה וסת עד שתעקר הוסת" ומבואר דדוקא אשה שאין לה וסת סופרת לעולם ז' וי"א, אבל אשה שיש לה וסת מתחלת לספור מיום וסתה ימי נדותה אף שחל יום הוסת באמצע ימי הזיבה משום דרחמנא אמר גבי זבה "בלא עת נדתה" ויום הוסת עת נדתה היא, וא"ש מה דאיתא בסוגיין דמנינן מיום כ"ז אע"ג דהוא באמצע ימי זיבה. (אבל יל"ע בזה דהלא בסוגיין מבואר דנדה ופתחה מנינן מכ"ז אפילו לא ראתה ביום כ"ז אלא פעם א' ואינה וסת הקבוע לה, וא"כ על וסת שאינן קבוע לכאורה אין לומר דעת נדתה היא כדי שתתחיל לספור ימי נדה מינה). 
פלוגתא דרב פפא ורב הונא בריה דר"י (לט:)

איתא בגמ' "וקסבר רב פפא עשרין ותרתין מעשרין ותרתין מנינן, נדה ופתחה מעשרין וז' מנינן. א"ל רב הונא בריה דרב יהושע לרב פפא ממאי דלמא עשרין ותרתין נמי מעשרין וז' מנינן" ולכאורה צ"ב מאי ס"ל לרב פפא, דבשלמא לענין וסת דימי החדש א"ש מה שהיא תמיד חוששת לאותו יום החודש אפי' אם חדש א' לא ראתה כלל (או לא ראתה באותו יום) כיון שעצם היום הוא הגורם וממילא אפי' אם ראתה עשרה ימים אחר וסתה צריכה לחשוש שבחודש הבא יגיע הוסת באותו יום שהיא רגילה לראות בו. אבל לענין וסת הפלגה איך אפ"ל דאם לא ראתה בשעת וסתה אפ"ה בפעם הבא תראה בהפלגה מאותו יום שהייתה ראויה לראות בה, דהלא בפשטות הביאור באשה הרואה בהפלגות שוות הוא כמוש"פ הרמב"ן (סד.) "לפי האורח בזמנו הוא בא מתמלא ונופצת לזמן הקבוע שכן הוא טבען של בנ"א" והיינו דד"ז דומה לכוס שמטפטף לתוכו מים וכשנתמלא הכוס שופכים הכל ומתחיל המילוי עוד פעם, וכן הוא באשה שכל חודש מתמלא ונופצת, וא"כ תמיד יש למנות אורך וסתה משעת הראייה בפועל דאז מתחלת המחזור הבא ולא משעה שהייתה ראויה לראות בה. 
וע' בחזו"א (פה', כט') שביאר דאה"נ "רב פפא דאמר כ"ב מכ"ב מנינן סבר דוסת הפלגות ענינו כוסת החודש שאין קביעותו בארך הזמן מראיה לראיה אלא שיום החדש גורם, ה"נ יום האחרון של וסת ההפלגה גורם הראייה בין שראתה באמצע ההפלגה ובין שלא ראתה כמו בוסת החדש דחוששת לוסתה לכו"ע אע"ג שראתה באמצע ההפלגה אלא דשם נסמן היום ע"פ מנין ימי החדש והכא נסמן במנין ימי חלד". וע"ש בהמשך דבריו שכתב דלפי"ז יוצא "דבעבר ג' פעמים יום כ"ב מכ"ב ולא ראתה נעקר הוסת ואע"ג דראתה בכ"ב מכ"ז (ואח"כ) בכ"ב מכ"ב, דלא שייך הכא לומר דחזרה לקביעות קמייתא לראות מכ"ב לכ"ב כיון שאין ארך זמן שלילת הראיה מענין הוסת אלא חליפת ימי חלד הן המיחדים את יום הוסת ועל פיהם עבר יום הוסת בלא ראיה". נמצא דנחלקו במציאות, האם מה שהאשה רואית בהפלגת ימים שווים הוא משום דמתמלא ונופצת (כדס"ל לרב הונא בריה דר"י) או דעצם מנין הימים העוברים בעולם הוא הגורם הראייה וכדס"ל לרב פפא.

אבל כבר העירו העולם דהחזו"א כתב כן בביאור שיטת הרמב"ן (וע"ש מש"כ בביאור הראיה דר"פ), אבל ביאור זה לא יתכן לפרש"י (בסוגיין) ותוס' (סד. ד"ה איתמר) שפי' דראיית רב פפא "לאו כגון דחזאי ריש ירחא וחמשא בירחא וריש ירחא וחמשא בירחא והשתא חזאי בחמשא בירחא ובריש ירחא לא חזאי" איירי בוסת לימי החודש ולא בוסת הפלגה, וא"כ איך הביא רב פפא ראיה דוסת הפלגות דינו כוסת החודש מציור של וסת החודש. ויל"ע מאי איכא למימר, וצ"ע. 

והנה להלכה לא קי"ל כרב פפא, וכמוש"כ הראשונים ממשמעות הגמ' "דכי אתא רבין וכל נחותי ימא אמרוה כרב הונא בריה דרב יהושע", אבל אפ"ה להלכה מבואר בכמה מקומות דאפילו לרב הונא מונין למנין הראוי. דהנה ע"ש בחזו"א (פה, א') שכתב דכל המח' ר"פ ור"ה אינו אלא בראתה ביום כ"ז במקום יום כ"ב, אבל בלא ראתה כלל לכו"ע חיישינן ליום מ"ד דהיינו יום כ"ב ממנין כ"ב שהייתה ראויה לראות בה, "דבסוף כ"ב נגמרו סדרי מרוץ דמה והביאו את סיבת ראיתה אלא שאירע איזה מקרה בגופה שלא אירע בה מקרה הראיה בפועל, אבל מיום זה יחל מחדש חליפת הסדר עד שיביא את ראיתה לסוף כ"ב כוסתה הקיים". ובאמת כ"כ הט"ז (קפט', סק"ל) "דודאי כמו שאם לא ראתה בר"ח אחד שחוששת לר"ח השני שאחריו עד שיעקר ג"פ ה"נ בהפלגת ימים, דאטו ראיה זו היא גורמת לראיית הפלגה שאחריה עד שתאמר כיון שזה בטל ג"כ זה בטל מנ"ל לומר כן, דכיון שאין סילוק דמים באשה זו נאמר מה שלא ראתה פעם א' בהפלגה היה דרך מקרה וממילא יש בה עדיין דמים יתרים ואורח בזמנו יובא לימי הפלגתו כדרכה", וכ"פ הב"י. 

ובאמת גם ברמב"ן מצינו עד"ז, שכתב בביאור הגמ' (סד.) דבראתה כ' כ' כ' ל' ואח"כ הגיע יום כ' ולא ראתה והגיע יום ל' ולא ראתה והגיע יום עשרים וראתה, דאיירי בוסת הפלגה, וע"ז הק' דכיון דלא מנינן מיום הראוי מה זה דאיתא דהגיע יום עשרים וראתה, הלא אינה יום עשרים אלא יום ארבעים. וע"ש שפי' דהכא מנינן למנין הראוי כיון דרגליים לדבר דלמנין הראוי חזרה לראות. ומבואר בדבריו דהגם דאיהו גופיה פי' דוסת הפלגה מיוסדת על מה שהאשה מתמלא ונופצת אפ"ה אם למעשה ראתה בחשבון הימים שראוי לראות אמרי' דחזרה לראות ביום הראוי. ולכאורה גם ע"ז אפ"ל "מידי דהוי אתרנגולתא", דאם למעשה חזרה להטיל ב' ימים זא"ז אז יש לנו הוכחה דחזרה להטיל כדמעיקרא. אבל יש להדגיש דהרמב"ן איירי רק לאחר שכבר ראתה אז תלינן במנין הראוי, אבל הט"ז חידש דאפי' לכתחילה חיישינן למנין הראוי.
וע"ש עוד בחזו"א שכתב דאם ראתה ביום כ"ב וגם ביום כ"ז, אז לכו"ע מכ"ב מנינן דזהו עיקר וסתה ואמרינן דראיה של כ"ז מקרה בעלמא הוא. והוא ע"ד מה דאיתא בהמשך הגמ' דדמים יתירי הוא דאתוספו בה. ולכאורה את"ל דביאור וסת הפלגה הוא דומה לכוס "שמתמלא ונופצת", א"כ מה בכך שראתה ביום כ"ב, הלא כשראתה ביום כ"ז היא רוקנה כל דמה והתחילה מחזור חדש ומהו הסברא למנות ליום כ"ב. והאמת הוא דד"ז הוא מחלוקת גדולה בין הפוסקים, דע' בסי' קפט'  (סעיף יג') שכתב הטור בשם הרמב"ן דבראתה בר"ח ניסן ובכ' ניסן חוששת לר"ח אייר מפני ר"ח ניסן, אם לא ראתה בו חוששת לט' אייר שהוא שיעור הפלגה של העשרים יום מר"ח ניסן עד כ' ניסן. וע"ש בב"י שתמה דמשמע דאם ראתה בר"ח אייר אז אינה חוששת לט' אייר, וצ"ב אמאי אינה חוששת אולי תקבע וסת להפלגות של עשרים יום, וע"ש בב"י ובדר"מ מה שתי'. וע"ש בב"ח שתמה דאם ראתה בר"ח אייר תו ליכא הפלגה של עשרים יום אלא הפלגה של י"ב יום ואין מקום לחשוש לט' אייר (וע' מש"כ עליו הט"ז וע"ע בנקוה"כ שם). ומוכח מהפוסקים הנ"ל דאפי' למה דקי"ל כרב הונא בריה דרב יהושע לאו כל הפלגה מפסקת (וכן מבואר בפי' הרמב"ן בסוף לט: ע"ש). ובכל הנ"ל מבואר דאין המחלקות דרב פפא ורב הונא בריה דר"י פלוגתא כ"כ רחוקה, וגם אליבא דרב הונא אינו מופקע לחַשבֵּן כפי החשבון הראוי, ולא בכל הפלגה מתחילין מחזור חדש, וע'.    
